[{"text_idx": "#000000", "text": "Local and National News for Carmarthenshire"}, {"text_idx": "#000002", "text": "Brechlyn deufalent Pfizer mRNA wedi gymeradwyo ar gyfer ymgyrch atgyfnerthu Covid-19"}, {"text_idx": "#000004", "text": "\u201cYn sgil ymddangosiad amrywiolion, datblygwyd brechlynnau ar gyfer amrywiolion penodol, gyda\u2019r amcan o gyflawni cydweddiad gwell o safbwynt imiwnedd a ysgogir gan frechlyn yn erbyn straeniau sy\u2019n cylchredeg. Mae brechlynnau sy\u2019n cynnwys dau antigen gwahanol, gyda\u2019r ddau yn seiliedig ar straeniau gwahanol o SARS-CoV2, yn cael eu galw\u2019n frechlynnau deufalent. Felly, gall brechlynnau deufalent o bosibl wella amddiffyniad yn erbyn rhai amrywiolion o SARS-CoV2."}, {"text_idx": "#000005", "text": "Yn ddiweddar, cyhoeddais ddatganiad yn eich hysbysu bod yr Asiantaeth Rheoleiddio Meddyginiaethau a Chynhyrchion Gofal Iechyd (MHRA) wedi cymeradwyo\u2019r brechlyn deufalent Moderna mRNA. Rwy\u2019n falch o gyhoeddi bod yr MHRA bellach wedi cymeradwyo\u2019r brechlyn deufalent Pfizer mRNA. Yn sgil hynny, mae\u2019r JCVI wedi argymell y gellir defnyddio\u2019r brechlyn deufalent hwn fel dos atgyfnerthu unigol yn ymgyrch yr hydref."}, {"text_idx": "#000006", "text": "Mae Llywodraeth Cymru yn parhau i gael ei harwain gan y dystiolaeth a\u2019r cyngor clinigol a gwyddonol diweddaraf. Felly, ynghyd a\u0302\u2019m cyd-Weinidogion Iechyd yn y DU, rwyf wedi derbyn y cyngor hwn ac wedi cytuno y bydd brechlyn deufalent Pfizer mRNA yn cael ei ddefnyddio yn ymgyrch brechiadau atgyfnerthu Covid-19 yng Nghymru."}, {"text_idx": "#000007", "text": "Bydd ein hymgyrch atgyfnerthu yn helpu i roi hwb i imiwnedd y rhai sy\u2019n wynebu mwy o berygl os ydynt yn dal Covid-19, gan wella eu hamddiffyniad rhag salwch difrifol a helpu i ddiogelu\u2019r GIG y gaeaf hwn."}, {"text_idx": "#000008", "text": "Bydd ein Rhaglen Frechu\u2019r Gaeaf yn erbyn Feirysau Anadlol yn sicrhau hefyd bod y bobl sy\u2019n gymwys yn cael eu hamddiffyn rhag y ffliw tymhorol eleni, ac rydym yn annog pobl i fanteisio ar y cyfle i gael eu brechlynnau ffliw a Covid-19 pan ga\u0302nt eu cynnig."}, {"text_idx": "#000009", "text": "Dyma\u2019r ffordd orau o ddiogelu eich hunain a\u2019ch teuluoedd a diogelu Cymru y gaeaf hwn. Rwy\u2019n hynod ddiolchgar i\u2019r Gwasanaeth Iechyd ac i bawb sy\u2019n rhan o\u2019r rhaglen frechu am eu gwaith caled parhaus.\u201d"}, {"text_idx": "#000016", "text": "You cannot copy any content of this page"}]